BUDAPEST FŐVÁROS XVI. KERÜLETI ÖNKORMÁNYZAT

**J E G Y Z Ő K Ö N Y V**

Készült 2017. március 15-én (szerdán) a Budapest XVI. kerületi Erzsébetligeti Színházban (Budapest XVI. Hunyadvár u. 43/d.) a Budapest Főváros XVI. kerületi Önkormányzat Képviselő-testülete ***ünnepi ülésén***.

**A Képviselők közül jelen vannak:**

|  |  |
| --- | --- |
|  | KOVÁCS PÉTER  SZATMÁRY LÁSZLÓ  HORVÁTH JÁNOS  GÁSPÁR JÓZSEF  DOBRE DÁNIEL  VINCZE ÁGNES  DR. KÖRNYEINÉ RÁTZ KATALIN  ANTALÓCZY CSABA BÉLA  DR. CSOMOR ERVIN  ÁCS ANIKÓ  KOVÁCS RAYMUND  SZÁSZ JÓZSEF  ABONYI JÁNOS  MIZSEI LÁSZLÓ  DR. SEBŐK LÁSZLÓ  VAJDA ZOLTÁN TAMÁS  VARGA ILONA |

### Tanácskozási joggal meghívott

ANCSIN LÁSZLÓ

DR. ERDŐKÖZI GYÖRGY

KALOCSAI ANDREA

Hölgyeim és Uraim! Szép jó estét kívánok! Tisztelettel köszöntöm Önöket az 1848-49-es Forradalom és Szabadságharc 169. évfordulója alkalmából rendezett ünnepi képviselő-testületi ülésen, díjátadó ünnepségen és díszelőadáson. Engedjék meg, hogy külön tisztelettel és szeretettel köszöntsem kerületünk polgármesterét, Kovács Péter polgármester urat, Szatmáry Kristóf országgyűlési képviselő urat, a képviselő-testület tagjait, a civil szervezetek és intézmények képviselőit, kerületünk díszpolgárait és minden megjelent kedves vendégünket. Kérem, hogy elsőként közösen énekeljük el a Himnuszt.

# NAPIREND: 1. Budapest Főváros XVI. kerület Ifjú Tehetsége címek adományozása

KALOCSAI ANDREA

Tisztelt Hölgyeim és Uraim! Kedves Ünneplő Vendégeink! Felkérem kerületünk polgármesterét, Kovács Péter urat, továbbá dr. Csomor Ervin és Szász József alpolgármestereket a díjak átadására. Tisztelt Hölgyeim és Uraim! Elsőként a Budapest Főváros XVI. kerület Ifjú Sporttehetsége és a Budapest Főváros XVI. kerület Ifjú Tehetsége elismerések átadására kerül sor. A Budapest Főváros XVI. kerületi Önkormányzat képviselő-testületének Kulturális és Sport Bizottsága a „Budapest Főváros XVI. kerület Sporttehetsége” pályázaton elismerésben és 12 hónapon keresztül pénzbeli támogatásban részesíti a következő sportolókat: Barcsay Ákos Csanád atlétát. Bödök Bence jégkorongozót. Bukor Rajmund jégkorongozót. De Paola Viviána teniszezőt. Deményi Xavér Ernő kézilabdázót. Ducz Barbara taekwondost. Egri Viktória sportlövőt. Gajdos Dominika Liliána atlétát. Kern Bianka Diána kardvívót. Kincses Kristóf teniszezőt. Kovács Kolos jégkorongozót. Kőszegi Rebeka Rita judóst. Kővári Tamás atlétát. Krizsán Szabolcs judóst. Mogyorósy Anna taekwondost. Molnár András jégkorongozót. Patakfalvy Csenge Eleonóra taekwondost. Patakfalvy Luca Márta taekwondost. Polgár Csillag Virág taekwondost. Rein Miklós Sándor birkózót. Rein Vilmos József birkózót. Sebestyén Dávid jégkorongozót.Sényei László ökölvívót. Somogyi Vivien jégkorongozót.Szabó Bence lábteniszezőt. Terbócs István Dániel jégkorongozót.Tóth Richárd jégkorongozót.Urbán Zita atlétát, az oklevelet átveszi édesanyja, Urbánné Kónya Terézia. És vannak mégsportolóink, akik a jelen rendezvényre nem tudtak eljönni, éppen azért, mert most versenyeznek, ezért nem tudják személyesen átvenni az elismerést. De felsorolom a nevüket, hiszen megérdemlik majd a tapsot. Babos Panna alpesi síző, Gyürkés Viktória atléta, Lakatos Levente jégkorongozó, Pap Arnold birkózó, Sedlmayer Tamás vízilabdázó, Szabó Márton kardvívó, Weiler Vince atléta, Weiler Virág atléta és Varga Dominik kajakozó. Eddigi eredményeikhez gratulálunk, és persze további sikeres felkészülést, na és versenyzést kívánunk nekik! A vastaps tehát jár! Budapest Főváros XVI. kerületi Önkormányzat képviselő-testülete Magyar tudomány kategóriában,„Budapest Főváros XVI. kerület Ifjú Tehetsége” címet adományoz Opolczer Dániel mérnök informatikusnak, az informatika területén végzett kimagasló munkájának elismeréseként. Kérem, fáradjon ki. Eddigi eredményeihez gratulálunk, tudományos tevékenységéhez pedig további sikereket kívánunk! Budapest Főváros XVI. kerületi Önkormányzat Képviselő-testülete a Magyar zeneművészet kategóriában„Budapest Főváros XVI. kerület Ifjú Tehetsége” címet adományoz a zeneművészet területén végzett kimagasló munkájának elismeréseként Zelenyánszky Lőrincgordonka és furulyaművésznek, aki még csak ugyan 13 éves, de számtalan gordonka, furulya versenyen ért el kiváló eredményt, emellett zongorázni tanul és önszorgalomból gitározik. Kérem, fáradjon ki. Eddigi eredményeihez gratulálunk, zeneművészeti tevékenységéhez további szép sikereket kívánunk! Budapest Főváros XVI. kerületi Önkormányzat Képviselő-testülete Magyar kultúra és irodalom kategóriában „Budapest Főváros XVI. kerület Ifjú Tehetsége” címet adományoz az irodalomkutatás területén végzett kimagasló munkájának elismeréseként Engelné Nagy Éva orosz, német, irodalom szakos bölcsésznek, aki orosz irodalomtudomány területén végzett kutatómunkát, tanulmányait ösztöndíjasként végezte. Jelenleg doktori disszertációján dolgozik, melynek címe Dosztojevszkij Ördögök című regényének szövegvilágai, a fikcionalizálás problémája a szövegköziség poétikájának tükrében. Sokirányú szakmai érdeklődéséről tanúskodik, hiszen orosz és német szakja mellett, bolgárul és lettül is tanult, valamint tíz versfordítása jelent meg. Eddigi eredményeihez gratulálunk, irodalmi tevékenységéhez további szép sikereket kívánunk!

# NAPIREND: 2. Budapest Főváros XVI. Kerületéért kitüntetések átadása

KALOCSAI ANDREA

Tisztelt Hölgyeim és Uraim! Hagyományainknak megfelelően a március 15-i ünnepi díszelőadás előtt kerül sor a Budapest Főváros XVI. Kerületéért, valamint a Budapest Főváros XVI. kerület Díszpolgára kitüntetések átadására. Kedves Ünneplő Vendégeink! Tisztelt Hölgyeim és Uraim! A Budapest Főváros XVI. Kerületéért kitüntető címet az idei évben öt köztünk élő nagyszerű ember veheti át. A kerületi helytörténet nélkülözhetetlenül fontos munkatársa, fotóművésze több mint két évtizede. A fotós és az újságíró iskola elvégzése után megfordult ismert modellstúdiókban, majd a kultúra fotósaként országos hetilapok is igényt tartottak a munkájára. Ezek mellett olyan különleges művészi szemléletet igénylő műhelyeknek is dolgozott, mint a Maláta sörirodalmi és kocsmakulturális folyóirat, a Füstölgő, a Starface stúdió majd a Fórum és a XVI. Kerületi Újság. A Kertvárosi Helytörténeti Füzetek eddig megjelent 42 kötetének mindegyikében vannak fotói és 9 könyvnél társszerző. Ezen kívül 7 önálló műve is megjelent. Az ő érdeme a helytörténeti dokumentumok digitalizálása is. Lantos Antal irányítása mellett 200 ezer dokumentumot rögzített a helytörténet adattárolóin. Tevékenyen részt vesz a helytörténeti könyvbemutatókhoz kapcsolódó kiállítások anyagának összeállításában és rendezésében is. Az évente megtartott kelet-magyarországi Szárnyas Sárkány Fesztivál sikeréhez is nagymértékben hozzájárul. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Széman Richárd részére. Veszprémi orvos családból származik, felmenői hegedültek és zongoráztak. A nagymamája még 90 évesen is minden nap gyakorolt, a reggeleket Chopin keringőivel kezdte. A gordonkát fogorvosként tevékenykedő édesanyja választotta számára, majd zongorán kísérte. Édesapja kórusvezető és énektanár, dédapja pedig Gaál Sándor zeneiskolai igazgató, zeneszerző, királydíjas karnagy volt. Csellóművész, a Rácz Aladár Zeneiskola pedagógusa, a Harmónia csellóegyüttes és a Málna zenekar alapítója, több mint 30 éve él a kerületben. Ez idő alatt nemcsak számtalan növendékének adta át a zene szeretetét, de a Kertváros hírnevének öregbítéséért is sokat tett. A babamuzsika elnevezésű foglalkozást ő honosította meg lakóhelyünkön, hozzájárulva ezzel a kicsik szellemi fejlődéséhez. Zenekaraival rendszeresen fellép kulturális rendezvényeken, megemlékezéseken, valamint állandó résztvevője a Kertvárosi Vigasságoknak, a majálisoknak és a gyereknapi eseményeknek. 2016-ban az ő ötlete alapján valósult meg a kerület első csellófesztiválja. Számára a zene örömforrás, a legjobban a gyerekeknek szeret zenélni. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Tomhauser Noémi részére. A Rubicon történelmi folyóirat főszerkesztője, számtalan színvonalas, a magyar történelmet tárgyaló monográfia kiadója. Középiskolai tanár, több évtizede lakik a kerületben. Rendszeresen szervez történelmi vetélkedőket középiskolásoknak és továbbképzéseket történelemtanároknak. 1995-ben Mesterkurzus címmel történelmi előadássorozatot indított, amely azóta is népszerű. A Történelemoktatók Szakmai Egyesületének tagja. A Rubicon főszerkesztőjeként a tényeket szem előtt tartva értékes anyagokkal szolgál az érdeklődők számára, fejleszti a szakmát és erősíti a magyar történettudomány hírnevét. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Rácz Árpád részére. Születése óta kerületi lakos, tanulmányait az Árpádföldi Általános Iskolában kezdte, majd a Corvin Mátyás Gimnáziumban folytatta. A középiskola elvégzése alatt börtönbe került az ’56-os Forradalomban való részvétele miatt a kerületi nemzetőrség tagjaként. A Forradalom után elítélték államellenes szervezkedésért és hat év börtönbüntetést kapott. Édesapja kitartó munkájának köszönhette, hogy 2 és fél év után egyéni felülvizsgálattal szabadlábra helyezték azzal a kikötéssel, hogy a börtönről és az ezzel kapcsolatos ügyekről senkinek nem beszélhet. Szabadulása után, mint büntetett előéletű ellenforradalmár nem tanulhatott tovább, nem kapott útlevelet, se jogosítványt, nem vették fel több munkahelyre. Szabadságharcos, aki aktívan részt vállal a kerületi ’56-os megemlékezések szervezésében. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Schild Mihály részére. Rákosszentmihályi író, költő, műfordító, dramaturg. Műveiben nyelvünk gazdagságát és szépségét mutatja meg már a legkisebbeknek is, miközben az elragadó történetek és képek bűvkörébe vonva, az emberséget és a csodálatos világot állítja az olvasók elé. Életművének rendkívüli gazdagságát nem csupán alkotóként, hanem tanárként is közvetíteni tudta, nemcsak művelte, hanem oktatta is a gyerekeknek szóló irodalmat. Születése óta ragaszkodik világnézetéhez, hitéhez és anyanyelvéhez. Ez a ragaszkodás köti a XVI. kerülethez is. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Tarbay Ede részére. A díjat lánya, Tarbay Annamária veszi át.

NAPIREND: 3. Budapest Főváros XVI. Kerület Díszpolgára címek adományozása

KALOCSAI ANDREA

2017-ben a XVI. kerület Képviselő-testülete egy díszpolgári cím odaítéléséről döntött.

Vívóedző, korábbi vívó. 1983 óta lakik Árpádföldön. Tanulmányait az ottani Arany János Általános Iskolában kezdte, majd a budapesti Kölcsey Ferenc Gimnáziumban érettségizett. A középiskola befejezése után a Budapesti Gazdasági Főiskola sportdiplomácia szakára járt. Később európai uniós pályázati szakmenedzser képesítést, valamint középfokú edzői és nemzetközi vívóedzői diplomát is szerzett. A vívás és a sport szeretetét otthonról hozta, hiszen vívócsaládba született. Édesapja Decsi István vívóedző, testvére, Decsi Tamás aktív vívó, a magyar kardválogatott tagja. Aktív pályafutása során számtalan díjat és címet szerzett. Tízszeres magyar bajnok, 1994-ben Mexikóvárosban kadet világbajnok, 1996-ban junior Európa-bajnok volt, és ugyanebben az évben megnyerte a világkupa-sorozatot is. 1997-ben az gdanski Európa-bajnokságon II. helyezést ért el. Egy évvel később azonban térdsérülést szenvedett, a felépülése pedig nagyon hosszú időt vett igénybe. 2003-tól vívóedzőként dolgozott az Egyesült Államokban, majd 3 évvel később Hongkongban lett szövetségi kapitány. 2007 és 2011 között minden évben elnyerte a legjobb edzőnek járó kitüntetést. 2011-től Kínában tevékenykedett egy nemzetközi vívóklubban. 2012-ben átvette a szövetségi kapitányi pozíciót Szingapúrban, tanítványai kadet világbajnokok lettek. 2015 nyarán Szilágyi Áron olimpiai, világ- és Európa-bajnok felkérte, hogy legyen az edzője, ezért családjával, Ázsia-bajnok feleségével és két kisgyermekével hazaköltözött Magyarországra, a XVI. kerületbe. A siker pedig nem maradt el, hiszen a 2016-os Riói olimpiai játékokon Szilágyi Áron kard egyéniben ismét olimpiai bajnoki címet szerzett. A munkát természetesen tovább folytatják, emellett a kitüntetett 2017. február 1-jétől a magyar kardválogatott vezetőedzői posztját is betölti, és igazi lokálpatriótaként dolgozik a Kertvárosi Vívó Sport Egyesület sikeréért is. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLET DÍSZPOLGÁRA” kitüntetést adományoz Decsi András részére.

DECSI ANDRÁS

Tisztelt Polgármester Úr, Alpolgármester Urak, Képviselő Hölgyek és Urak! Tisztelt Vendégek! Ezen a felemelő ünnepi napon, amikor 1848. március 15-ére emlékezünk vehettem át ezt a megtisztelő címet, a XVI. kerület Díszpolgári címét. Igazából mióta megtudtam, hogy elnyertem ennek a címnek a viselését, azóta sem nagyon térek magamhoz. Ugye itt elhangzott, hogy 1983 óta élek Árpádföldön családommal néhai nagypapám házában, és egészen 2006-ig, amíg nem távoztam külföldre, itt laktam a kerületben. És hála Istennek 2015-ben újra lehetőségem nyílt arra, hogy hazatérjek. Hosszú volt az az idő, amit távol töltöttem a kerülettől, és bevallom őszintén, hogy a honvágy azért az erős volt. Különösen azért, mert azért időről-időre volt lehetőségem arra, hogy hazalátogassak, szüleimhez, testvéreimhez, barátaimhoz, és láttam, hogy a kerület fejlődik, láttam, hogy nagyon jó úton halad és így mind egyre inkább nehezebb volt visszamenni, visszatérni Ázsiába. És bizony ez a, ez a, ez a honvágy egyre csak erősödött. Különösen akkor, amikor családot alapítottam és gyermekeim is megszülettek. Szerettem volna, szerettem volna, hogy eljöjjön az a pillanat, amikor hazatérhetünk, és hogy ők is itt nevelkedhessenek a kertvárosban. Gyakran eljöttek velem külföldi tanítványaim is, akik egy picit megízlelhették a Kertváros hangulatát. És mindannyiszor elismerően nyilatkoztak róla és nagyon-nagyon szerették ezt a, ezt az érzést, ami itt fogadta őket. És azt hiszem, hogy ők is messzire viszik a XVI. kerület jó hírét. Én még egyszer szeretném megköszönni a Polgármester úrnak és a képviselő-testületnek, hogy méltónak találtak erre a címre. Köszönöm szépen. Köszönöm mindenkinek.

KOVÁCS PÉTER

Szívből gratulálok minden kitüntetettnek! És bár az elején kellett volna, hisz elhangzott, hogy ez egy ünnepi képviselő-testületi ülés, de hát jobb később, mint soha! Arra kérném a megjelent képviselőket, hogy kézfelemeléssel jelezzék, hogy a mai ülést elfogadják a napirendeket, egyik kezét valaki tegye föl, nagyon jó! Láthatóan elegen voltunk és többségben voltunk (17 igen), és akkor nagyon remélem, hogy rendben le is zajlott ez az ülés. Erről már külön szavaznunk nem kell. Köszönöm szépen.

H A T Á R O Z A T:

68/2017. (III. 15.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Budapest Főváros XVI. kerület Ifjú Tehetsége címek adományozása

2. Budapest Főváros XVI. Kerületéért kitüntetések átadása

3. Budapest Főváros XVI. Kerület Díszpolgára címek adományozása

KALOCSAI ANDREA

A díjátadóknak, Polgármester úrnak és Alpolgármester uraknak köszönjük szépen a díjátadásban a közreműködésüket. A díjazottaknak és a kerület díszpolgárának pedig természetesen tiszta szívből gratulálunk! Tisztelt Hölgyeim és Uraim! Ünnepi műsorunk első része ezzel véget ért. Ünnepi díszelőadásunk következik most nemzeti ünnepünk az 1848-49-es Forradalom és Szabadságharc 169. évfordulója tiszteletére. Mai díszelőadásunk címe „Kézfogás”. Ünnepi koncert a Ghymes együttes előadásában. Az egyik legnépszerűbb zenekar vallja azt, hogy az abban a pillanatban megszólaló élő muzsika energiája, varázsa a feltétele és záloga sikereinek. És álljon itt egy gyönyörű idézet róluk. Azt hiszem mindent elmond erről a nagyszerű csapatról. Aki írta és mondta nem más, mint Kelemen László, a Hagyományok Háza főigazgatója. Íme: „A Ghymes sikerének alapja az a zenei szivárvány, amely folyamatosan feltűnik megszólalásukkor, és amelyet az átélt, éltető hagyomány és a ma között feszítenek ki égboltunkra zenéjükkel. Ez alatt változunk át mi is boldog hallgatók, válunk jobbakká, eggyé, külhoni, belhoni magyarként, európaiként. Koncertjük után jobban szeretjük társunkat, elhatározzuk, hogy gyerekeinkre is jobban figyelünk. És nemcsak magunkat, de a rossz szomszédot is elfogadjuk. Boldogabbak leszünk tehát. Hitünket erősíti a Ghymes zene és ez a legtöbb, amit a zene és ez a varázslatos zenekar adhat.” Eddig az idézet. És ezt a varázslatos zenét nyújtja át Önöknek a következő időszakban a Ghymes zenekar. És ha szeretnék még ezt a hangulatot majd tovább fokozni, akkor kérem, hogy március 18-án is kísérjék el Szarka Tamást lemezbemutató koncertjére, szombaton, 19 órától a Nemzeti Színházba. Oda is tehát szeretettel várja Önöket Szarka Tamás. Most azonban a színpadon a Ghymes zenekar!

**kmf.**

|  |  |
| --- | --- |
| **Ancsin László**  *jegyző* | **Kovács Péter**  *polgármester* |